DA-sege bring lig ná twee moorde | News24
DA-sege bring lig ná twee moorde
Ondersteuners van verskillende politieke partye het Woensdag (09/11) met hierdie kartonkis op hul skouers geloop asof hulle 'n begrafnis bywoon. Dit was ten tyde van 'n tussenverkiesing in wyk 2 (Kuilsville) in Daniëlskuil waar 'n nuwe raadslid verkies is. Johannes Baaitjie, DA-raadslid in die wyk, is in Augustus vanjaar vermoor.
Trane van vreugde het in Daniëlskuil gevloei toe die nuus bekend geword het dat die DA Woensdag (09/11) weer wyk 2 (Kuilsville) in die tussenverkiesing gewen het.
Andrew Louw, DA-leier in die Noord-Kaap, sê hy kon die emosie in die oë van familielede van wyle Johannes Baaitjie, DA-raadslid in dié wyk, sien.
Die tussenverkiesing moes gehou word nadat Baaitjie in Augustus vermoor is.
"Die uitslag van die tussenverkiesing is 'n groot sege, nie net vir die party nie, maar ook vir die inwoners van Daniëlskuil en die familie van Johannes Baaitjie.
"Trane van vreugde het oor hul gesigte gestroom toe hulle hoor ons het gewen. Die oorwinning is histories en emosioneel, omdat die dorp gewys het hy staan vir die waarheid en verandering.
"Ons beplan nou om saam met ons vennote die basiese dienste in Daniëlskuil te lewer.
"Om te verseker dat mense toegang tot water het, vullisverwydering plaasvind, inwoners rekeninge ontvang sodat hulle kan sien waarvoor hulle betaal en die munisipaliteit toeganklik vir alle inwoners is."
Ebrahim Sulliman, die nuutverkose DA-raadslid, sê daar is verskeie faktore wat bygedra het tot die DA se oorwinning.
"Een daarvan is dat die inwoners my persoonlikheid ken, hulle weet watter soort mens ek is. Ek was 30 jaar in die onderwys. Ek het ook 'n politieke agtergrond. Die Kgatelopele Community Forum (KCF) het my ook baie gesteun.
"Ons het die ANC vermorsel. Hierdie gebied was vir jare lank 'n sterk ANC-gebied en nou het hy geval van 70% tot minder as 15%. Groot dinge gebeur in klein dorpe en ek glo die DA kan in 2019 die Noord-Kaap oorneem."
Elkin Topkin, bedryfsbestuurder van die onafhanklike verkiesingskommissie (OVK) in die Noord-Kaap, sê gemoedere het deurgaans hoog geloop.
Die DA het 72,07% van die stemme gekry en 63,69% van die geregistreerde kiesers het gaan stem.
Ander kandidate wat in die wyk gestaan het, was Wilhelmina Tsokolibane van die Economic Freedom Fighters (EFF) en Collin Lessing van die ANC.
Die beskuldigdes in die moordsaak op Baaitjie en sy sakevennoot verskyn weer op 29 November in die hof.